Puas hati menang Axia, wang RM28,888
Kuala Lumpur: "Hadiah paling mahal pernah saya menangi sepanjang menyertai peraduan adalah sebuah kereta Perodua Axia dan wang tunai RM28,888. "Selain itu, saya juga pernah memenangi hadiah pakej pelancongan VIP ke Tokyo, Jepun bernilai RM20,000," ujar Hidayat Masduki, 38. Bapa kepada tiga anak itu memberitahu mula berjinak menyertai peraduan ketika berumur 14 tahun. Menurut Hidayat, berbanding peraduan biasa, dia lebih menggemari penyertaan yang memerlukan peserta membuat slogan. Ini kerana dengan slogan, dia dapat bermain dengan kata-kata selain peluang untuk mencungkil kreativiti. "Biasanya tidak ramai yang menggemari peraduan berbentuk slogan kerana dianggap lebih rumit. "Bagi saya, peraduan berbentuk slogan lebih mencabar dan ada kepuasan tersendiri jika memenanginya. "Idea membuat slogan biasanya datang secara tiba-tiba. Pernah ketika menunggang motosikal, idea muncul dan datang dalam fikiran," katanya. Jelas Hidayat lagi, selepas menceburi bidang itu secara serius, dia meletakkan sasaran tersendiri untuk dicapai setiap bulan. Untuk itu, dia akan pastikan menyertai sekurang-kurangnya satu peraduan setiap hari. Usaha anak jati Gombak, Selangor itu nyata berbaloi kerana menerusi peraduan, Hidayat berpeluang merasai limpahan rezeki yang lumayan.  Hidayat pernah memenangi pelbagai pakej percutian ke luar negara, barangan peralatan elektrik rumah bernilai puluhan ribu, gajet canggih termasuk telefon pintar iPhone edisi 11, 12, 13, 14, 15; Sijil Simpanan Pendidikan Nasional (SSPN) bernilai RM50,000 dan banyak lagi. Katanya, dia juga pernah mendapat hadiah enam mesin basuh dan ada yang diberikan kepada ahli keluarga yang memerlukan. "Saya anggap semua itu rezeki anak-anak kerana anak sulung saya diuji dengan masalah jantung berlubang. "Sebagai ayah, saya hanya menumpang rezeki mereka sahaja," katanya yang turut mendapat sokongan penuh daripada isterinya. Sementara itu, Hidayat berkata, dia percaya kepada konsep rezeki tidak akan salah alamat namun usaha juga pastinya akan membuahkan hasil. "Jika berminat untuk mencuba nasib dalam peraduan, pesan saya jangan sesekali berputus asa jika tidak menang," katanya.Menang dua motor dalam selang masa 3 bulan Meskipun menyertai peraduan hanya sebagai hobi mengisi masa terluang namun siapa sangka rezeki Atiqah Ismail, 39, hadir mencurah-curah. Peniaga ayam di sebuah pasar borong di Lembah Klang itu tidak menyangka memenangi pelbagai hadiah termasuk dua motosikal sejak mula menyertainya dua tahun lalu. Atiqah berkata, hadiah dimenanginya umpama rezeki terpijak berikutan dia hanya menghantar satu atau dua penyertaan bagi setiap peraduan disertai.  Itupun katanya, modal yang dilaburkan tidak tinggi seperti peminat peraduan lain berikutan dia hanya memenuhi keperluan penyertaan sahaja. "Saya bukanlah orang yang akan mengeluarkan belanja besar semata-mata untuk memenangi hadiah sebaliknya akan membeli barangan yang memang digunakannya. "Misalnya, hasil pembelian minuman dan makanan bernilai RM15.90 di hentian rehat dan rawat menggunakan kad debit, saya berjaya membawa pulang telefon pintar Samsung S22 apabila memenangi peraduan diadakan. "Malah saya pernah memenangi jongkong emas 16 gram, hadiah wang tunai RM10,000 dan RM3,888 serta banyak lagi hadiah peraduan tidak dijangka," katanya.  Anak jati Gombak, Selangor itu berkata, dia seronok dengan cara berkenaan berikutan tidak mahu terlalu kecewa jika tidak menang.  "Dalam tempoh dua tahun ini, rezeki saya memang benar-benar murah kerana selain dua motosikal Modenas Kriss, jongkong emas dan wang tunai, saya juga memenangi pelbagai barangan elektrik seperti dua televisyen (30 dan 43 inci), kerusi urut, dua telefon pintar jenama Samsung Z Flip 5, baucer barangan elektrik, bekalan mandian untuk setahun dan banyak lagi.  "Saya anggap semua itu adalah rezeki keluarga juga kerana banyak hadiah yang dimenangi, dikongsi dan diberikan kepada mereka untuk diguna bersama. "Dua motosikal dimenangi itu terpaksa dijual kerana saya tidak memiliki lesen motor," katanya.  Sementara itu Afiqah berkata, peluang memenangi peraduan hari ini semakin sukar memandangkan sudah semakin ramai yang mula menceburinya.